采石
作者：章甫
朝代：宋

paragraphs: 江行十日風打頭，采石江邊還小留。
龍宮煌煌俯湍流，摳衣再拜祈神庥。
出門逕作蕭寺遊，危亭縹緲臨金牛。
江南江北蒼烟收，日落未落雙蛾愁。
尚書麗句世罕儔，惜哉度曲無歌喉。
折梅置酒齋堂幽，黄冠不飲空夷猶。
野僧舉觴橫青眸，更得大斗償香羞。
興闌山下却登舟，使君愛客方綢繆。
夜深杖藜弔荒丘，列炬照野經塍溝。
居人竊視聲吚嚘，好事從來無與侔。
促坐款語相答酬，傷今懷古風颼飀。
泊渚高吟聊寫憂，然犀照怪知何求。
醉狂夜披紫綺裘，騎鯨入海窮冥搜。
聖賢寂寞江悠悠，人在天地真蜉蝣。
况我此身如贅疣，從公行善臭味投。
有酒如川容拍浮，但願早登黄鶴樓。
痛飲浩歌更勸酬，一弔禰衡鸚鵡洲。